Politiet har gemt ANPG-data i op til 60 dage - ANPG-lovbestemmelse siger max 30

En midlertidig backup-funktion hos politiet har i over seks måneder opbevaret data fra automatisk nummerpladegenkendelse (ANPG) i dobbelt så lang tid, som den må.

Illustration: MI Grafik

Opdateret d. 14. november - se nederst.

Oplysninger om og kamerabilleder af, hvor du og din bil har færdes, kan være blevet gemt i længere tid end de lovlige 30 dage.

Det er sket, hvis din bils nummerplade er blevet filmet af politiets ANPG-kameraer som led i en målrettet politiindsats mellem den 5. december 2017 og den 17. juni 2018.

I den periode var politiets system for automatisk nummerpladegenkendelse (ANPG) nemlig understøttet af en midlertidig backup-funktion på grund af en systemteknisk opdatering.

Læs også: Rigspolitiet skruer op for automatisk nummerpladegenkendelse

Backup-funktionen blev i perioden overskrevet hver 30. dag, hvilket medførte, at data på backuppen kunne være op til 60 dage gamle, oplyser politiet.

Ifølge lovgivningen skal personoplysninger slettes i ANPG, senest 30 dage efter de er blevet indsamlet.

Rigspolitiet har oplyst om forholdene til Justitsministeriet, fremgår det af et svar fra justitsminister Søren Pape Poulsen til Folketingets retsudvalg dateret den 24. september 2018

21 mio. no-hits på en måned

Automatisk nummerpladegenkendelse (ANPG) er et intelligent system med nummerpladescannere (både mobile og stationære), som kan alarmere politiet, hvis et køretøj, der er registreret i politiets systemer, passerer et kamera.

Men alle nummerplader, der passerer et kamera, bliver scannet og opbevaret i op til 24 timer - og i op til 30 dage, hvis »oplysningerne er indsamlet som led i en målrettet politiindsats« - selvom de ikke er registreret i politiets systemer. De kaldes no-hits.

Mellem den 22. juli 2018 og den 21. august 2018 blev der registreret 21.670.753 no-hits i ANPG, som er indsamlet som led i målrettede politiindsatser. Det vil sige, at der på en måned blev indsamlet over 21 mio. nummerplader (inklusiv gengangere), som politiet måtte opbevare i op til 30 dage.

Det fremgår ikke af svaret til Folketingets retsudvalg, hvor mange no-hits der blev opbevaret i over 30 dage i ANPG’s midlertidige backup frem til juni 2018.

Politikere skal drøfte politiets håndtering af data

Her kan du se, hvor politiet har placeret de stationære ANPG-kameraer, som scanner og gemmer nummerplader. Kilde: anpg.dk Illustration: anpg.dk

Rigspolitiet oplyser i sin udtalelse til Justitsministeriet, at personoplysningerne blev slettet i ANPG i rette tid, og at det derfor kun var i systemets midlertidige backup, at de blev gemt. Her kunne kun Rigspolitiets it-medarbejdere tilgå dem.

Rigspolitiet understreger, at ingen fra politiet i den seks måneder lange periode tilgik personoplysninger i ANPG, der var ældre end 30 dage.

Justitsministeriet oplyser i sit svar til Folketingets retsudvalg, at partierne bag aftalen om politiets og anklagemyndighedens økonomi skal drøfte de nuværende regler om opbevaring af personoplysninger fra ANPG i dette efterår.

Desuden vil ministeriet igangsætte en undersøgelse af politiets, anklagemyndighedens og PET’s håndtering af data. Undersøgelsen skal blandt andet kortlægge praksis for opbevaring af data for at sikre, at reglerne bliver overholdt.

Version2 har i oktober begæret aktindsigt hos politiet for at få yderligere oplysninger om den midlertidige backup-funktion udleveret. Aktindsigten er blevet afvist.

Opdateret 6/11: Artiklens indledning sagde, at det var personoplysninger knyttet til bilers nummerplader, der var blevet gemt i mere end 30 dage, men det drejer sig selvfølgelig ikke bare om personoplysninger, men om oplysninger om din bils væren og færden, som er indsamlet af politiets ANPG-kameraer.

Af en tidligere overskrift på denne artikel fremgik det, at ANPG-data blev opbevaret ulovligt i op til 60 dage. Politiet har anfægtet denne betegnelse, lige som der ikke foreligger rettens ord for at opbevaringen var ulovlig. Overskriften er derfor rettet d. 14. november.

Læs Rigspolitiets fulde resplik her. (fra d. 15. nov.)